钦定古今图书集成/明伦汇编/官常典/第421卷 > 贾谊新书 > 楼元
## 钦定古今图书集成/明伦汇编/官常典/第421卷 > 贾谊新书 > 楼元

按《三国吴志》本传：“元字承先，沛郡蕲人也。孙休时为
监农御史。孙皓即位，与王蕃、郭逴、万彧俱为散骑中
常侍，出为会稽太守，入为大司农。旧禁中主者自用
亲近人作之，彧陈亲密近职，宜用好人。皓因敕有司
求忠清之士，以应其选。遂用元为宫下镇禁中侯，主
殿中事。元从九卿持刀侍卫，正身率众，奉法而行，应”
对切直，数迕皓意，渐见责怒。后人诬白元与贺卲相
逢，驻共耳语大笑，谤讪政事，遂被诏诘责，送付广州。
东观令华核上疏曰：“臣窃以治国之体，其犹治家主
田野者，皆宜良信。又宜得一人总其条目，为作维纲，
众事乃理。《论语》曰：‘无为而治者，其舜也与？恭己正南
面而已’。言所任得其人，故优游而自逸也。”今海内未
定，天下多事，事无大小，皆当关闻，动经御坐，劳损圣
虑。陛下既垂意博古，综极艺文，加勤心好道，随节致
气，宜得闲静，以展神思，呼翕清淳，与天同极。臣夙夜
思惟，诸吏之中，任干之事，足委杖者，无胜于楼元元。
清忠奉公，冠冕当世，众服其操，无与争先。夫清者则
心平而意直，忠者惟“正道而履之。如元之性，始终可
保。乞陛下赦元前愆，使得自新，擢之宰司，责其后效。
使为官择人，随才授任，则舜之恭己，近亦可得。”皓疾
元名声，复徙元及子据付交阯将张奕，使以战自效，
阴别敕奕令杀之。据到交阯病死，元一身随奕讨贼，
持刀步涉，见奕辄拜，奕未忍杀。会奕暴卒，元殡敛奕
于器中，见敕书还，便自杀。